**2. ROBOTIZACIJA SE NADALJUJE...**

**(občinska seja)**

»Krucefiksnahamol….(cenzurirano)" se je, namesto pozdrava, odkašljal eden od občinskih svetnikov, ko je vstopil v pisarno. Seja je bila že v polnem teku.

"Saj sem vedel..., to je bilo samo vprašanje časa...", je zmajeval z glavo. Možakar je znan po hitri jezi, zato mu nobeden od navzočih ni upal skočiti v besedo in prekiniti toka misli. V pričakovanju nadaljevanja zgodbe, so vsi otrpnili in čakali na najhujše.

"Bohinjci", je komaj slišno dahnil skozi stisnjene zobe.

"Kaj je z njimi?", se je zdrznil župan.

"Drone bodo nabavili! To sem izvedel od svojega bohinjskega žvižgača, ne bom povedal za koga gre... Sezono so imeli dobro, v glavo jim je stopilo, zdaj so pa dobili še novega župana, ki pojma nima, kako stvari laufajo", je bil posmehljiv.

"Lahko njim, če so res počrpali toliko evropskih sredstev", se je oglasila ena od novoizvoljenih svetnic in postrani pogledala kozjebradega kolego, ki to načeloma zagovarja, naredi pa bolj malo. Kot ponavadi je srepo gledal predse in očitajočega pogleda ni zaznal.

"Še Gorjanci so bili boljši od nas.. Je bilo javno objavljeno!" se ji je spet zdelo za malo.

"Kaj bomo?", se je župan že kar malo nestrpno obrnil proti svetnikom, da prekine nepotrebne očitke.

"Srečo imate, da imate mene," se je spet oglasil tisti, ki je prišel zadnji in ni ravno slovel po oliki in omiki. "Poznam ljudi, ki poznajo ljudi", se je pomenljivo pobahal. "V Kopru veste, kako je.. zdaj pospravljajo omare in skladišča, pa sem dobil ugodno ponudbo za ene par rabljenih dronov in še nekaj drobnjarij-menda so še čisto uporabne" .

"O, to je pa super!", so bili vsi navdušeni". A letajo tudi?"

“Popo pravi, da ja, ampak če bo treba, jih bomo že sami popravili, imam majstra tudi za to." "A bo razpis?", je spet rahlo naivno vprašala novoizvoljena.

"Ah dej, no, kdo se bo še s tem ubadal, kar te vzamemo, so še tanajcnej, pa tanajbol. A je kdo proti? Ne!"

S pogledom, ki ne trpi ugovora, se je ozrl po navzočih, le trije so se, povsem nepripravljeni na tak scenarij, samo nemočno spogledali in za vsak slučaj ostali tiho.

"Pravilno ste se odločili", jih je pohvalil župan. "Z robotizacijo smo začeli Mi in ne bomo si vzeli primata."

"Ja, pa tudi žalostno je gledati našo robotko takole samo samcato, družbo rabi", so si bili enotni, ko so vsak na svojo stran razhajali po pomembnejših opravkih…

...se nadaljuje...